NÁRODNÁ  RADA  SLOVENSKEJ  REPUBLIKY
III. volebné obdobie
___________________________________________________________________

1515

VLÁDNY  NÁVRH

Zákon
 
z................2006,
 
ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. 
                                                                                                                
Národná rada Slovenskej republiky sa uzniesla na tomto zákone:
Čl. I
Zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. sa mení a dopĺňa takto:
1.	V § 2 písmeno a) znie:
„a) kvótou jedna tona emisie povolená vypustiť počas určitej doby; v prípade emisie skleníkových plynov jedna tona ekvivalentu oxidu uhličitého.“.
2.	V § 2 písm. b) sa vypúšťajú slová „alebo jej časti“.  
3.	V § 2 písm. i) sa slová „pridelenú kvótu“ nahrádzajú slovami “pridelené kvóty“.
4.	§ 2 sa dopĺňa  písmenami o) až s), ktoré znejú: 
 „o) krajinou krajina podľa prílohy I k Rámcovému dohovoru Organizácie Spojených národov o zmene klímy (ďalej len „dohovor), ktorá ratifikovala Kjótsky protokol podľa článku 1 ods. 7 Kjótskeho protokolu, 
 p) projektovou aktivitou realizácia projektu, ktorý schválila jedna alebo viaceré krajiny uvedené v prílohe I k dohovoru podľa čl. 6 alebo čl. 12 Kjótskeho protokolu a  rozhodnutí prijatých dohovorom alebo Kjótskym protokolom,
 r) jednotkou zníženia emisií (ERU) – jednotka rovnajúca sa tone ekvivalentu oxidu uhličitého vydaná podľa čl. 6 Kjótskeho protokolu a rozhodnutí prijatých podľa čl. 7 dohovoru alebo čl. 8 Kjótskeho protokolu,
 s) jednotkou certifikovaného zníženia emisií (CER) jednotka rovnajúca sa tone ekvivalentu oxidu uhličitého vydaná podľa čl. 12  Kjótskeho protokolu a rozhodnutí prijatých podľa   čl. 7 dohovoru alebo čl. 8 Kjótskeho  protokolu.“.
5.	§ 6  sa dopĺňa odsekom 3, ktorý znie: 
„(3) Pri vyradení prevádzky zo schémy obchodovania podľa odseku 1 prevádzkovateľ plní povinnosti podľa § 13 aj v roku nasledujúcom po roku vyradenia prevádzky zo schémy obchodovania. V roku nasledujúcom po roku vyradenia prevádzky zo schémy obchodovania a ďalších rokoch obchodovateľného obdobia sa mu už nepripisuje do registra kvót proporčný podiel celkového množstva kvót pridelených prevádzke na príslušné obchodovateľné obdobie. Tieto kvóty sa pripíšu do rezervy kvót na účet kvót ministerstva.“.  
6.	 V § 7 ods. 5 sa v úvodnej vete slovo „ministerstvu“  nahrádza slovami „správcovi registra“. 
7.	V § 7 sa odsek 5 dopĺňa písmenom d), ktoré znie:
      „d) údaje podľa osobitného predpisu4a), ak ide o žiadateľa, ktorý chce byť účastníkom  schémy obchodovania.“.   

Poznámka pod čiarou k odkazu 4a) znie: 
„4a) Príloha III a IV nariadenia Komisie (ES) č. 2216/2004 z 21. decembra 2004 o   
          normalizovaných a zabezpečených systémoch registrov v súlade so smernicou 
          Európskeho parlamentu a Rady č. 2003/87/ES a s rozhodnutím Európskeho parlamentu 
          a Rady č. 280/2004/ES (Ú.v. EÚ  L 386).“.
8.	V § 7 odsek 6 znie: 
„(6)  Správca registra zapíše žiadateľa do registra a zriadi mu účet kvót do 10 dní odo dňa doručenia žiadosti podľa odseku 5. Správca registra postupuje v konaní o žiadosti o účasť v schéme obchodovania podľa osobitného predpisu.4b) Zapísaním do registra sa žiadateľ stáva účastníkom schémy obchodovania alebo účastníkom systému obchodovania, alebo účastníkom schémy obchodovania a aj účastníkom systému obchodovania.“.
 
Poznámka pod čiarou k odkazu 4b) znie: 
„4b) Nariadenie Komisie (ES) č. 2216/2004.“.  
9.	V § 7 odsek 7 znie:
„(7) Správca registra zapíše povinných a dobrovoľných účastníkov schémy obchodovania a povinných účastníkov systému obchodovania do registra a zriadi im účet kvót na základe ich žiadosti, ktorú sú povinní podať do 10 dní odo dňa nadobudnutia právoplatnosti povolenia a ktorá obsahuje údaje podľa odseku 5; postupuje pri tom podľa odseku 6.“. 
10.	§ 7 sa  dopĺňa odsekom 8, ktorý znie: 
      „(8) Náklady na zriadenie a vedenie účtu kvót v registri znáša účastník schémy obchodovania alebo systému obchodovania a platí správcovi registra poplatky podľa  aktuálneho sadzobníka poplatkov vydaného správcom registra.“.
11.	V § 8 ods. 1 sa za slovo „Ministerstvo“ vkladajú slová „v spolupráci a po dohode s Ministerstvom hospodárstva Slovenskej republiky“.
12.	Nadpis pod § 9 znie: „Pridelenie kvót skleníkových plynov“. 
13.	V § 9 ods. 5 sa za slovo „priamo“ vkladá čiarka a tieto slová „sprostredkovane alebo“
14.	V § 9 ods. 6, § 12 ods. 1 a 2, § 14 ods. 2 § 17 ods. 1 písm. e) sa vypúšťajú  slová „alebo ich častí“  
15.	V § 9 odsek 7 znie: 
„(7) Obmedzenia obchodovania s kvótami podľa odseku 6 sa vyznačia v pláne a v potvrdení a  zaevidujú sa a označia v registri tak, aby sa zabránilo ich použitiu nepovoleným spôsobom. Tieto obmedzenia nemožno zmeniť po pridelení alebo predaji kvót.“

16.	V § 9 odsek 8 druhá veta znie: 
„Ak budú novému účastníkovi schémy obchodovania pridelené kvóty po uvedenom termíne, zapíše sa ich proporčné množstvo v príslušnom roku do registra do 30 dní odo dňa vydania potvrdenia o ich pridelení.“.
17.	V § 9 odsek 9 sa slovo „kvótu“ nahrádza slovom „kvóty“.
18.	V § 9 odseky 10 a 11 znejú:
 „(10) Nepridelenú časť priznaných jednotiek môže ministerstvo predať priamo, sprostredkovane alebo na dražbe kvót.5) Ak priznané jednotky predá, pri evidencii prevodu sa primerane použijú ustanovenia § 12. Peňažné prostriedky získané z predaja priznaných jednotiek sú príjmom Environmentálneho fondu.
(11) Ak je prevádzka podľa § 24 ods. 1 písm. a) vyradená zo schémy obchodovania a ten istý prevádzkovateľ počas toho istého obchodovateľného obdobia uvedie na tom istom mieste do prevádzky novú prevádzku podľa § 24 ods. 1 písm. a), tejto novej prevádzke ministerstvo pridelí kvóty z rezervy kvót, zmenšené o kvóty pridelené vyradenej prevádzke, zostávajúce po odovzdaní kvót podľa § 13 ods. 1 písm. b). “.
19.	§ 9 sa dopĺňa odsekom 12, ktorý znie:
„(12) Ak dôjde počas obdobia uvedeného v odseku 1 v prevádzke podľa § 24 ods. 1 písm. a) k podstatnému zvýšeniu emisií z dôvodu nepredvídateľnej mimoriadnej udalosti, prevádzkovateľ bezodkladne informuje ministerstvo, ktoré požiada komisiu o súhlas s dodatočným zvýšením kvót. Ak komisia vydá súhlas, ministerstvo môže dodatočne kvóty primerane zvýšiť. Kvóty, o ktoré boli pôvodné kvóty zvýšené, nemôžu byť predmetom prevodu.“.
20.	Za § 9 sa vkladá § 9a, ktorý znie: 
                                                                 
„§ 9a   
Používanie jednotiek certifikovaného zníženia emisií (CER) a jednotiek zníženia emisií (ERU) z projektových aktivít v schéme obchodovania
 
(1)   Projektové aktivity, na ktorých sa zúčastňuje investor alebo prijímateľ zo Slovenskej republiky, schvaľuje pred ich realizáciou ministerstvo v súlade s dohovorom a Kjótskym protokolom a rozhodnutiami prijatými na ich základe.
 
(2)   Realizácia projektov, ktorou sa v prevádzkach na území Slovenskej republiky zabezpečuje plnenie požiadaviek podľa osobitných predpisov,5a) sa nepovažuje za projektové aktivity podľa tohto zákona.
 
(3)   Jednotky zníženia emisií (ERU) a jednotky certifikovaného zníženia emisií (CER) sa nevydajú, ak sa projektové aktivity vykonávajú na území Slovenskej republiky
a)      v prevádzkach podľa § 2 písm. f), 
b)      na budovanie jadrových zariadení,
c)      na využívanie územia, na zmeny vo využívaní územia a na lesnícke činnosti,
d)      ak nepriamo znížia alebo obmedzia úroveň emisií z prevádzok podľa § 2 písm. f), 
e)      vo výrobe elektrickej energie z vodných elektrární s výkonom viac ako 20 MW.  
 
(4)   Jednotky certifikovaného zníženia emisií (CER) a jednotky zníženia emisií (ERU) vytvorené projektovými aktivitami sa môžu prenášať medzi účastníkmi schémy obchodovania z krajín uvedených v prílohe I dohovoru.    
 
(5)   Povinní účastníci schémy obchodovania a dobrovoľní účastníci schémy obchodovania môžu na pokrytie emisií skleníkových plynov podľa §13 ods. 1 písm. b) použiť jednotky certifikovaného zníženia emisií (CER) a jednotky zníženia emisií (ERU) až do výšky percentuálneho podielu pridelených kvót pre každú prevádzku, ktorý sa určí v pláne. Použitie týchto jednotiek sa uskutoční tak, že ministerstvo vydá a okamžite odovzdá jednu kvótu výmenou za jednu jednotku certifikovaného zníženia emisií (CER) alebo jednotku zníženia emisií (ERU), ktorú má prevádzkovateľ v registri.“.  
 
Poznámka pod čiarou k odkazu 5a) znie: 
„5a) Napríklad zákon č. 478/2002 Z.z. o ochrane ovzdušia a ktorým sa dopĺňa zákon č. 
         401/1998 Z.z. o poplatkoch za znečisťovanie ovzdušia v znení neskorších 
         predpisov (zákon o ovzduší) v znení neskorších predpisov, zákon č. 223/12001 Z. z. 
         o odpadoch v znení neskorších predpisov a zákon č. 364/2004 Z.z. o vodách a o zmene 
        a doplnení zákona Slovenskej národnej rady č. 372/1990 Zb. o priestupkoch v znení 
        neskorších predpisov (vodný zákon) v znení neskorších predpisov“. 
21.	 Nadpis pod § 10 znie: „Vydanie a pridelenie kvót znečisťujúcich látok“. 
22.	V § 10 ods. 5 sa slovo „kvóty“ nahrádza slovom „kvót“ a slovo „jej“ sa nahrádza slovom „ich“.
23.	V § 10 odseky 6 a 7 znejú:
„(6) Ak po pridelení kvót podľa odsekov 3 a 4 zostanú na účte kvót ministerstva nepridelené kvóty, ministerstvo môže tieto kvóty predať priamo, sprostredkovane alebo na dražbe kvót  ľubovoľnému účastníkovi systému obchodovania. Ak kvóty predá, vydá pokyn správcovi registra na prevod kvót a ich zapísanie v registri na účet kvót účastníka systému obchodovania. Peňažné prostriedky získané z predaja kvót sú príjmom Environmentálneho fondu. 
      	(7) Zakazuje sa prevod kvót, ktoré zvyšujú pridelené kvóty povinnému účastníkovi systému obchodovania, ak má prevádzku umiestnenú v oblasti riadenia kvality ovzdušia,8) v ktorej sú prekračované limitné hodnoty tej znečisťujúcej látky, ktorej kvóty sa majú previesť.“.
24.	V § 11 odsek 1 znie:
 „(1) Ministerstvo na zabezpečenie presnej evidencie vydávania, prideľovania, držby, prevodu a zrušenia kvót vytvorí a spravuje register prostredníctvom správcu registra. Register musí obsahovať údaje podľa osobitného predpisu4c) a musí byť trvale prístupný verejnosti.).“.   

Poznámka od čiarou k odkazu 4c znie:
„4c) Príloha XVI nariadenia (ES) č. 2216/2004.“:
25.	 V § 11 sa vypúšťajú odseky 2, 4 a 5 a doterajšie odseky 3 a 6 sa označujú ako odseky 2 a 3. 
26.	V § 11 odsek 3 znie:
„(3) Jedna kvóta môže byť v držbe len jedného účastníka schémy obchodovania alebo účastníka systému obchodovania. Kvóta musí byť označená registračným číslom.“.
27.	§ 12 odsek 3 znie:
    	„(3) Prevod kvót a ich zaevidovanie v registri vykonávajú splnomocnení zástupcovia účastníkov schémy obchodovania a účastníkov systému obchodovania podľa osobitného  predpisu.4b)“. 
28.	V § 12 odseky 5 a 6 znejú:
      	„(5) Kvóty skleníkových plynov odovzdané podľa § 13 ods. 1 písm. b) správca   
   registra  následne zruší. Správca registra vždy zruší všetky kvóty, o zrušenie ktorých 
   požiada  splnomocnený zástupca určený držiteľom.
      	(6) Kvóty znečisťujúcich látok odovzdané podľa § 13 ods. 3 písm. b) správca registra zruší na základe oznámenia obvodného úradu životného prostredia príslušného podľa osobitného predpisu;10) zruší všetky kvóty, o zrušenie ktorých  požiada splnomocnený zástupca určený držiteľom.“.
29.	V § 13 ods. 1 písmeno b) sa vypúšťa slovo „časť“.
30.	V § 15 sa vkladá nový odsek 11, ktorý znie:
„(11) Ak oprávnený overovateľ overí správu predloženú prevádzkovateľom podľa § 13 ods. 1 písm. a) ako správnu, vkladá do tabuľky overených emisií v registri ročné overené emisie postupom podľa osobitného predpisu. 12a) Ak vloženie ročných overených emisií za predchádzajúci rok nebude každoročne vykonané do 31. marca, správca registra zablokuje prevod kvót z účtu kvót.“. 
  Poznámka pod čiarou k odkazu 12a) znie: 
„12a) Príloha č. VIII nariadenia komisie (ES) č. 2216/2004).“.
Doterajšie odseky 11 až 13 sa označujú ako odseky 12 až 14.

31.	V § 17 ods.1 písmeno k) znie: 
„k) uverejňuje v pláne plánované používanie jednotiek certifikovaného zníženia emisií (CER) a emisných redukčných jednotiek (ERU) a percentuálny podiel pridelených kvót pre každú prevádzku, do výšky ktorého sú prevádzkovatelia oprávnení používať uvedené jednotky v schéme obchodovania počas obchodovateľného obdobia. Celkové použitie týchto jednotiek musí byť v súlade s príslušnými záväzkami doplnkovosti podľa Kjótskeho protokolu a dohovoru a s rozhodnutiami prijatými na ich základe.“. 
32.	V § 19 odsek 1 znie:
„(1) Obvodný úrad životného prostredia uloží prevádzkovateľovi, ktorý je povinným účastníkom schémy obchodovania alebo dobrovoľným účastníkom schémy obchodovania a ktorý každoročne do 30. apríla neodovzdá správcovi registra kvóty potrebné na pokrytie emisií za predchádzajúci rok, pokutu 4 000 Sk za každú nepokrytú tonu ekvivalentu oxidu uhličitého emitovaného z prevádzky. Zaplatenie pokuty za prekročenie emisií nezbavuje prevádzkovateľa povinnosti odovzdať správcovi registra kvóty rovnajúce sa príslušnému prekročeniu emisií pri odovzdávaní kvót za nasledovný kalendárny rok. Počas obchodovateľného obdobia uvedeného v § 9 ods.1 je pokuta za tonu ekvivalentu oxidu uhličitého 1 600 Sk.“.
33.	V § 19 odsek 6 sa slovo „kvóty“ nahrádza slovom „kvót“.
34.	§ 20 vrátane nadpisu znie:              
 
„§ 20
Prístup k informáciám
(1) Ministerstvo na svojej internetovej stránke sprístupňuje verejnosti 
a)      potvrdenia o pridelení kvót účastníkom schémy obchodovania, 
b)      informácie o projektových aktivitách, na ktorých sa zúčastňuje investor alebo prijímateľ 
 zo Slovenskej republiky,
c)      informácie o predaji kvót podľa § 17 ods. 1  písm. f) a g).
(2) Správca registra na svojej internetovej stránke sprístupňuje verejnosti správy o emisiách skleníkových plynov.“.
35.	V § 22 v druhej vete sa čiarka na konci nahrádza slovom „a“ a pripájajú sa tieto slová: „ a údaje o používaní jednotiek zníženia emisií (ERU) a jednotiek certifikovaného zníženia emisií (CER).“.
36.	 Slovo „prenos“ vo všetkých tvaroch sa v celom texte zákona nahrádza slovom „prevod“ v príslušnom tvare. 
37.	V prílohe č. 1, Tabuľka A, nadpis v treťom riadku tabuľky znie: „Výroba a spracovanie železných kovov a spracovanie železných rúd“. 
38.	V prílohe č. 1, Tabuľka A, sa v treťom riadku na konci textu vkladá čiarka a pripájajú sa tieto slová „vrátane valcovní, ohrievačov, žíhacích pecí, povrchových úprav a pod.“.

39.	V prílohe č. 1, Tabuľka A, v časti Priemysel nerastných surovín, prvá veta znie:
„Prevádzky na výrobu cementového slinku v rotačných peciach s výrobnou kapacitou väčšou ako 500 ton denne alebo na výrobu magnezitového slinku alebo vápna v rotačných peciach s kapacitou väčšou ako 50 ton denne, alebo v iných peciach s kapacitou väčšou ako 50 ton denne.“.
40.	V prílohe č. 1, Tabuľka B, v časti Činnosti v energetike, sa slová „väčším ako 10 MW“ nahrádzajú slovami „väčším ako 15 MW.“. 
41.	V prílohe č. 1, Tabuľka C, v časti Priemysel nerastných surovín, prvá veta znie:
„Prevádzky na výrobu cementového slinku v rotačných peciach s výrobnou kapacitou väčšou ako 500 ton denne alebo na výrobu magnezitového slinku alebo vápna v rotačných peciach s kapacitou väčšou ako 50 ton denne, alebo v iných peciach s kapacitou väčšou ako 50 ton denne.“.
42.	Text Prílohy č. 6 znie:
„Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (Mimoriadne vydanie Ú.v. EÚ 15/zv.7) v znení smernice Európskeho parlamentu a Rady 2004/101/ES z 27. októbra 2004, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu (Ú.v. EÚ L338, 13/11/2004).“.

                                                       Čl. II
Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 572/2004 Z. z. o obchodovaní s emisnými kvótami ako vyplýva zo zmien a doplnení vykonaných zákonom č. 733/2004 Z.z. a týmto zákonom.

Čl. III

                                   Tento zákon nadobúda účinnosť 1. júna 2006.